**Gyakornoki program 2025**

A Political Capital gyakornoki programot hirdet a 2025-ös évre. A programra a politikai elemzés és kutatás iránt érdeklődő – elsősorban társadalomtudományi területen tanuló – hallgatók jelentkezését várjuk, akik alapos ismeretekkel rendelkeznek a magyar politikai rendszerről, és a napi közéleti híreket is rendszeresen figyelemmel kísérik mind a magyar, mind a nemzetközi történések tekintetében.

A **turnusok hossza 12,** **illetve 6 hét**, a **heti elfoglaltság 16 óra**. Kettő 12 hetes turnus indul, februári, illetve szeptemberi kezdéssel. A közbülső időszakokban négy rövid turnust indítunk. A gyakornoki program során lehetőség nyílik bekapcsolódni a PC kutatási projektjeibe, valamint részt venni az általunk szervezett rendezvényeken. Ezeken felül a gyakornokok háttéranyagok és elemzések készítésével, adatbázisok építésével is hozzájárulnak a mindennapi munkánkhoz. A gyakornoki programban való részvételért anyagi juttatást nem tudunk biztosítani, cserébe a gyakornokok versenyképes tudást és tapasztalatot szerezhetnek, amely segíti szakmai orientációjukat és növeli elhelyezkedési esélyeiket. A gyakornoki program teljesítése választható tisztán **online, vagy hibrid** (egyes napokon online, más napokon személyes irodai jelenléttel) **rendszerben** **is**. **A heti 16 óra beosztása rugalmas**, akár hétről hétre módosítható, alkalmazkodva az egyetemi elfoglaltságokhoz.

Minden turnusban két általános és egy specifikus gyakornoki pozíciót hirdetünk meg. Utóbbira olyanok jelentkezését várjuk, akik érdeklődnek a Magyarországon és a környező országokban megfigyelhető dezinformáció és autoriter befolyás iránt. Tematikus gyakornokunk a munkaideje nagyobb részében ezzel a területtel foglalkozik majd.

A beérkezett CV-k és motivációs levelek alapján online interjúkra kerül sor. A kiválasztás során előnyt jelent a jó fogalmazási készség, az elemző látásmód és az angol nyelvtudás.

**A jelentkezők önéletrajzát és motivációs levelét a hr@politicalcapital.hu e-mail címre várjuk, 2025. január 19-én éjfélig.**

*Az EU 2016/679. rendeletével összhangban a gyakornoki programunkra pályázók által rendelkezésünkre bocsátott személyes adatokat (motivációs levél, önéletrajz) kizárólag a pályázókkal való kapcsolattartásra használjuk, és csak a gyakornoki pozíció betöltéséhez kapcsolódóan tároljuk. Személyes adatokat harmadik félnek nem adunk át, azokat a kiválasztási folyamat ideje alatt, de legfeljebb a beérkezéstől számított 30 napig tároljuk, azt követően a jelentkezők személyes adatai megsemmisítésre kerülnek.*